Кавказ Ищхъэрэ киностудиер Налшык щаухуэну пIэрэ?
КъБР-м ЩэнхабзэмкIэ и фондым зэIущIэ щекIуэкIащ, «Налшык-2016» зыфIаща, фестивалхэм я япэ дунейпсо кинофестивалым хыхьэу. Ар теухуауэ щытащ Кавказ Ищхъэрэм кином зыщегъэужьыным, абы теухуа Iуэху зэIумыбзхэм, еплъыкIэхэм, гугъапIэхэм. Зэхыхьэр иригъэкIуэкIащ УФ-м ЩэнхабзэмкIэ и министерствэм КинематографиемкIэ и комитетым и Эксперт советым хэт, «Кармен» кинокомпанием и унафэщI Трубинэ Маринэ.
Трубинэм жиIащ зэхыхьэм къыщаIэта Iуэхум Кавказ Ищхъэрэм и дежкIэ мыхьэнэшхуэ зэриIэр. Апхуэдэу ягу къигъэкIыжащ 2009 гъэм Налшык щекIуэкIа «Кавказский мир» урысейпсо фестивалым хыхьэу УФ-м и Кинематографистхэм я зэгухьэныгъэм и зэIущIэ зэхэтам зи гугъу щащIахэр — Кавказ Ищхъэрэм киноиндустрием зыщегъэужьыным, ди къалэм киностудие къыщызэгъэпэщыным, фильмхэр техыным ахъшэ хухахыным, IэщIагъэлIхэр егъэджэным.
КъБР-м и Правительствэм и УнафэщIым и къуэдзэ Битокъу Владимир кинофестивалым къэкIуа хьэщIэхэм фIыщIэ яхуищIащ икIи жиIащ артистышхуэхэр ди щIыналъэм къызэреблэгъар зэригуапэр, дяпэкIи апхуэдэ зэхыхьэ щхьэпэхэм пащэну зэрыщыгугъыр, иужьрей зэманым республикэм и киногъуазджэм зэрызрагъэужьыр, щIэупщIэ зиIэ фильмхэр щытрах зэрыхъуар.
КъБР-м щэнхабзэмкIэ и министр Къумахуэ Мухьэдин и псалъэм къыхигъэщащ Налшык къалэм 3D Iэмалым тету иджыпсту зы кинотеатр зэрыщылажьэр, дызэрыт мазэм иджыри плIы абы зэрытехьэнур, 2015 гъэм КъБКъУ-м киномрэ телевиденэмрэ я режиссурэмкIэ и кафедрэм — УФ-м и цIыхубэ артист Сокуров Александр и мастерскойм — режиссёрхэр къызэрыщIигъэкIар, абыхэм фильм зыбжанэ зэрытрахар.
КъБР-м и Кинематографистхэм я зэгухьэныгъэм, республикэм ЩэнхабзэмкIэ и фондым, «Налшык-НОТР» телекомпанием я унафэщI Вэрокъуэ Владимир кинофестивалыр къызэзыгъэпэщахэмрэ абы къеблэгъа хьэщIэхэмрэ фIыщIэ яхуищIащ.
— Ди жагъуэ зэрыхъунщи, Осетие Ищхъэрэ — Аланием нэхъапэм щыIа киностудиер иджы лэжьэжыркъым. Кавказ Ищхъэрэм кином зыщедгъэужьыну, а унэтIыныгъэр къэгъэщIэрэщIэжынымкIэ ди зэфIэкIыр, къарур зэкъуэдгъэувэну, абы теухуа ди Iуэху еплъыкIэхэр утыку къитхьэну фыкъыхузоджэ, — захуигъэзащ Вэрокъуэм зэхыхьэм хэтхэм.
Абы къыхилъхьам арэзы техъуащ икIи фестивалыр Налшык зэрыщрагъэкIуэкIым папщIэ КъБР-м и унафэщIхэм фIыщIэ яхуищIащ УФ-м и Кинематографистхэм я зэгухьэныгъэм и секретарь, Урысейм кинематографие щIэныгъэхэмрэ гъуазджэхэмкIэ и академием и академик Новожилов Сергей.
— Кином и илъэсым хыхьэу УФ-м ЩэнхабзэмкIэ и министерствэм гулъытэ хуедгъэщIыпхъэщ Кавказ Ищхъэрэр зыхуэныкъуэ киноиндустрие IуэхущIапIэр Налшык къыщызэIухын зэрыхуейм, киногъуазджэм зегъэужьыным теухуа зэхыхьэхэр мызэ-мытIэу мы къалэм щыщедгъэкIуэкIкIэ. ЩIыналъэм и щIыпIэ дахэхэм зыщыщытплъыхьми гу лъыттащ щIыуэпсым, бгы уардэхэм я дахагъым, щхъуантIагъэр зэрыщыкуэдым, хьэуар зэрыщыкъабзэм. Аращи, а псом урегъэгупсыс киностудие Налшык щыухуэныр Тхьэми къабыл ищIу, — жиIащ Новожиловым.
Урысейпсо Къэралфильмофондым Кавказ Ищхъэрэм щиIэ къудамэм и лIыкIуэ Наводничий Юрий тепсэлъыхьащ зэрылажьэ илъэсихым къриубыдэу куэд зэрызэфIахам, еджапIэхэр, организацэхэр, тезырхэр щрагъэпшын IуэхущIапIэхэр къызэщIрагъэубыдэу зэхыхьэ щхьэпэхэр Кавказ Ищхъэрэм и хэгъуэгухэм зэрыщрагъэкIуэкIам, Кином и илъэсу мы гъэр зэрагъэувар къалъытэу щIэблэр зыхэт зэIущIэхэр нэхъыбэу къызэрызэрагъэпэщам. Наводничэм зэхыхьэм кърихьэлIахэм ягу къигъэкIыжащ УФ-м и Кинематографистхэм я зэгухьэныгъэм хэтхэм я зэIущIэ илъэс зыбжанэ ипэкIэ Ингуш Республикэм щыщрагъэкIуэкIам Евкуров Юнус-бэч щIыналъэм и хэхъуэм и процентищ киногъуазджэр къэгъэщIэрэщIэжыным хухихыну къыхилъхьауэ зэрыщытар. Ар зэрыIэмалыфIыр зэIу-
щIэм хэтхэм яжриIащ.
УФ-м и Кинематографистхэм я зэгухьэныгъэм Осетие Ищхъэрэ — Аланием щиIэ къудамэм и унафэщI Гулуев Вячеслав къэпсэлъахэм жаIам арэзы техъуэу къыхигъэщащ Кавказ Ищхъэрэм киностудие щызэфIэгъэувэн зэрыхуейр, зыбжанэрэ зи ужь ихьа а Iуэхур щхьэусыгъуэ гуэрхэмкIэ зэблэуа хъуами, иджы ар къехъулIэну зэрыщыгугъыр, документальнэ фильм куэд щытрахыу щыта я щIыналъэм киноиндустрием и лэжьыгъэр къызэрыщызэтеувыIэрэ илъэс 15 — 20 зэрыхъур.
«Урысей 1» къэрал телерадиокомпанием и Къэбэрдей-Балъкъэр къудамэм и унафэщI, режиссёр, сценарист Фырэ Руслан жиIащ Кавказ Ищхъэрэм киностудие щаухуэн щхьэкIэ щIыналъэхэм я мылъку- техникэ базэр зэрагъэуIуныр зэрыгугъур, Урысейм и мылъкум хыхьэ ухуэныгъэ нэмыщIысауэ я IуэхущIапIэм и Iэгъуэблагъэм илъэс пщIы бжыгъэ хъуауэ щыIэр ирахыу абдеж киностудие щаухуэ зэрыхъунур.
Кавказ Ищхъэрэм киностудие къыщызэгъэпэщыным теухуа я Iуэху еплъыкIэхэр къагъэлъагъуэу зэхыхьэм къыщыпсэлъащ УФ-м и Кинематографистхэм я зэгухьэныгъэм жэуап зыхь и секретарь, «Киновек» продюсер центрым и унафэщI Калинин Михаил, Кинокритикхэмрэ киноведхэмрэ я зэгухьэныгъэм и вице-президент Шемякин Андрей, УФ-м и Кинематографистхэм я зэгухьэныгъэм хэт, Шэшэн Республикэм КинематографиемкIэ и къэрал управленэм и унафэщI, «Шэшэнфильм» продюсер IуэхущIапIэм и унафэщI Терекбаев Беслъэн сымэ, нэгъуэщIхэри.
ЗэIущIэм хэтхэр зэгурыIуащ Кавказ Ищхъэрэм киностудиер щыбухуэну нэхъыфIу къалъытэ щIыналъэр яубзыхуу абы и унафэ ящIыну.
ТЕКIУЖЬ Заретэ.
Сурэтхэр Къарей Элинэ трихащ.
